作者:蕭穎士
標題:蒙山作
內容:東蒙鎮海沂，合遝餘百里。清秋淨氛靄，崖崿隱天起。於役勞往還，息徒暫攀躋。將窮絕跡處，偶得冥心理。雲氣雜虹霓，松聲亂風水。微明綠林際，杳窱丹洞裡。仙鳥時可聞，羽人邈難視。此焉多深邃，賢達昔所止。子尚捐俗紛，季隨躡遐軌。蘊真道彌曠，懷古情未已。白鹿凡幾遊，黃精複奚似。顧予尚牽纏，家業重書史。少學務從師，壯年貴趨仕。方馳桂林譽，未暇桃源美。歲暮期再尋，幽哉羨門子。